b"\n_START_ARTICLE_\nPodesta\n_START_PARAGRAPH_\nPodesta (it. podest\xc3\xa0, i\xc5\xa1 potestas 'vald\xc5\xbeia')\xc2\xa0\xe2\x80\x93 viduram\xc5\xbei\xc5\xb3 (XII\xe2\x80\x93XVI a.) Italijos miest\xc5\xb3 valstybi\xc5\xb3 ar asministracijos galva. Podesta buvo vykdomosios ir teismin\xc4\x97s vald\xc5\xbeios vadovas. Podestos b\xc5\xabdavo tiek skiriami, tiek renkami, tai priklaus\xc4\x97 nuo laikotarpio ir konkretaus miesto. Pvz., Venecijos respublikoje, Florencijoje priklausom\xc5\xb3 miest\xc5\xb3 podestas skirdavo centrin\xc4\x97 vald\xc5\xbeia._NEWLINE_Pirmas \xc5\xbeinomas podesta buvo paskirtas 1151\xc2\xa0m. Bolonijoje. I\xc5\xa1 Faencos pakviestas Gvidas di Ranieri di Sasso Kanosietis (Guido di Ranieri di Sasso of Canossa), kad u\xc5\xbeimt\xc5\xb3 rektoriaus ir podestos pareigas._NEWLINE_Daug pirm\xc5\xb3j\xc5\xb3 podest\xc5\xb3 1158\xc2\xa0m. Ronkaljoje (Roncaglia) vykusiame Imperijos kongrese paskyr\xc4\x97 \xc5\xa0ventosios Romos imperatorius Frydrichas Barbarosa, kad per juos valdyt\xc5\xb3 \xc5\xa0iaur\xc4\x97s Italijos miestus. Podestos buvo imperatoriaus vietininkai, dieg\xc4\x99 imperijos teis\xc4\x99. Miest\xc5\xb3 valstybi\xc5\xb3 gyventojai tokiai podest\xc5\xb3 vad\xc5\xbeiai prie\xc5\xa1inosi, tai buvo viena i\xc5\xa1 prie\xc5\xbeas\xc4\x8di\xc5\xb3, d\xc4\x97l ko susidar\xc4\x97 Lombardijos Lyga ir 1167\xc2\xa0m. kilo sukilimas prie\xc5\xa1 Barbaros\xc4\x85._NEWLINE_Imperatoriaus skirt\xc5\xb3 podest\xc5\xb3 institucija egzistavo neilgai, ta\xc4\x8diau tokia pareigyb\xc4\x97 miestuose prigijo. Apie 1200\xc2\xa0m. daugelyje komun\xc5\xb3 buvo sukurtos podest\xc5\xb3 pareigos, \xc4\xaf kurias miest\xc5\xb3 pilie\xc4\x8diai metams rinkdavo savo atstovus. Miesto podesta b\xc5\xabdavo auk\xc5\xa1\xc4\x8diausia vald\xc5\xbeia visose srityse\xc2\xa0\xe2\x80\x93 civilin\xc4\x97je ir karin\xc4\x97je, diplomatin\xc4\x97je ir kitose sferose._NEWLINE_Stengdamiesi i\xc5\xa1vengti vidini\xc5\xb3 kivir\xc4\x8d\xc5\xb3 miest\xc5\xb3 pilie\xc4\x8diai podestomis \xc4\x97m\xc4\x97 kviesti svetim\xc5\xa1alius. XII ir XIII a. buvo populiaru podestomis kviesti venecijie\xc4\x8dius. Manoma, kad to prie\xc5\xbeastis i\xc5\xa1 dalies buvo tai, kad Venecijos respublika ma\xc5\xbeai dom\xc4\x97josi \xc5\xbeemynine Italija, o daugiau reikalais Vidur\xc5\xbeemio j\xc5\xabroje ir prekyboje. Kai kuriuose miestuose yra buv\xc4\x99, kad podest\xc5\xb3 kadencij\xc4\x85 prat\xc4\x99sdavo keleriems metams, o tai ir iki gyvos galvos.\n_START_SECTION_\nPodestos XX a\n_START_PARAGRAPH_\nNuo 1926\xc2\xa0m. Italijoje Musolinio vyriausyb\xc4\x97 miestuose v\xc4\x97l \xc4\xafved\xc4\x97 podest\xc5\xb3 pareigas\xc2\xa0\xe2\x80\x93 t. y., jie merus pervadino podestomis. Podestas skirdavo vyriausyb\xc4\x97. 1946\xc2\xa0m. podest\xc5\xb3 pareigyb\xc4\x97 buvo panaikinta."